Mikulec, Roman, minister vnútra SR (2021-06-15):
Ďakujem pekne, pán predsedajúci. Áno, ja, ja chápem legitímne tie vaše otázky a ja som naschvál v tom mojom prvom vystúpení sa nevenoval tým jednotlivým obvineniam pána Fica a myslím, že teraz aj to, čo povedal pán minister obrany a predložil dôkaz o tom, že pán Fico jednoducho klame a zavádza. A to je to, čo som sa snažil povedať už v mojom úvodnom vstúpení, že jednoducho, áno, aj v rámci aj toho môjho súdneho pojednávania a konania, ktoré trvalo 7 rokov, od roku 2012 až do roku 2019, tak bolo veľmi veľa obvinení takéhoto charakteru, ktoré sa preukázali aj v rámci súdneho konania ako nedôvodné, že boli predkladané rôzne falzifikáty úradných záznamov, ktoré dneska pán Fico, samozrejme, veľmi rád vyťahuje a teraz pred malou chvíľou pán minister obrany dokázal, kde je pravda a kde je realita. Ten úradný záznam, ktorý aj dnes pán Fico tak vehementne z neho čítal, ktorý vznikol v decembri 2012, mimochodom, ak teda máte trošku chochmesu, o ktorom tu hovoril pán Blaha, lebo tu ide dehonestovať vzdelanie, tak okej, tak si môžte spočítať, ja som odišiel po obvinení z ohovárania z Vojenskej spravodajskej služby vo februári 2012. A zrazu nejaký pán Malček si zmyslí po 10 mesiacoch, že on napíše úradný záznam, v ktorom napíše tie bludy o tom, akým spôsobom bol robený výber. Tu teraz pred chvíľočkou vám bola predstavená informačná správa, ktorá bola realita, a pán Malček je jeden klamár, ktorý, samozrejme, za to, čo spravil, čo sa stalo, bol povýšený na generála a bol súčasťou Balciarovho vedenia služby. Takéto bludy, takéto bludy používali. Sedem rokov som dokazoval na súde a ja som vám to povedal už vo vystúpení, všetky tieto veci, tak ako povedal pán Fico, či sa týkali firmy môjho otca, či sa týkali výberového konania na firmu Aegis, ktoré teraz ste dostali dôkaz, že to bolo absolútne transparentné a ja, nie ja som ju vyberal, ale ten dotyčný pán Malček prišiel a povedal, že tú firmu odporúča, pretože vyhrala v rámci výberového konania. Môj brat nikdy nebol konateľom ani výkonným riaditeľom, ani ničím podobným vo firme Aegis. Dokazovali sme to na súde. A to, že vy tu teraz vyťahujete nejaké bludy a, a veci, akože listinné dôkazy z facebooku a podobné záležitosti, no, áno, takýchto bludov v rámci tých súdnych pojednávaní a dokazovania som absolvoval veľmi veľa. Ale aj to som povedal. Môj brat sa poznal s tým pánom, potom zistil, keď tá firma Aegis získala túto zákazku, tak potom niekoľko mesiacov na to zistil, že ho pozná, pretože aj môj brat bol policajtom kedysi, aj ten dotyčný pán konateľ bol policajt. Tak sam... tak potom mu pomáhal, áno, to som povedal a to som aj v niekoľkých rozhovoroch pre médiá priznal, ale nie v rámci výberu firmy a nikdy nebol štatutárom ani konateľom, ani výkonným riaditeľom. Čo sa týka mojej bezpečnostnej previerky, ktorú tu spomenul pán Fico, že mi bola odobratá a, a zo stupňa prísne tajné. Nuž, áno, je to pravda a vtedajší pán riaditeľ Tibenský, ktorý zhodou okolností bol poverený riadením Vojenskej spravodajskej služby a potom bol menovaný na chvíľu aj riaditeľom Vojenského spravodajstva, ma zavolal a povedal mi, že keďže ja som sa rozhodol vo vzťahu k jeho manželke a odmietol som zaplatiť 75-tisíc eur jeho žene, tak on sa rozhodol vo vzťahu k mojej bezpečnostnej previerke. Preto som sa ja obrátil aj na Ústavný súd a je fakt, že Ústavný súd potvrdil, že mal zákonnú právomoc takéto rozhodnutie vydať. Áno, pretože súd nerozhodoval o merite veci a o podstate toho, čo bolo problém, ale iba o tom, či to rozhodnutie zákonné bolo alebo nie. Áno, pán riaditeľ Tibenský vtedy mal právomoc takéto rozhodnutia vydať a on ho vydal. Mimochodom, to rozhodnutie jeho bolo podložené tým, že údajne som nemal v bezpečnostnom dotazníku pravdovravne povedať ohľadom príjmov. Ja som tie príjmy všetky do jedného, do posledného centa doložil, pretože moje príjmy absolútne všetky boli zdokumentované a chodili len do banky. Doložil som ich bankovými účtami a umožňuje to zákon 215 o ochrane utajovaných skutočností, na čo slúži bezpečnostný pohovor. V rámci bezpečnostného pohovoru práve takéto veci sa majú vykomunikovať, ak vzniknú nejaké teda, samozrejme, domnienky o tom, že niekto v rámci bezpečnostnej previerky neuviedol niečo na pravú mieru. Toto všetko sa udialo, ale samozrejme, že pán Fico toto nepovie, lebo to mu nepasuje do kariet. Čo sa týka problému s pani premiérkou Radičovou, a to, že som mal dostať disciplinárny rozkaz za neuposlúchnutie rozkazu, áno, dostal som, pretože som odmietol urobiť niečo, o čom som bol presvedčený, že by to bolo v rozpore so zákonom. Ja nerobím veci, ktoré sú v rozpore so zákonom. Pani Radičová sa rozhodla tak, jak rozhodla, vydala disciplinárny rozkaz, ale tento disciplinárny rozkaz bol zrušený dva týždne potom novým ministrom obrany ako nezákonný. A opäť, samozrejme, že toto už pán Fico nepovie. Ja myslím, že minister obrany tu predložil jasný dôkaz o tom, že pán Fico klame a že dostáva informácie vymyslené, vykonštruované a presne dal tú otázku – odkiaľ pán Fico tieto informácie má? Druhá vec je, treba si uvedomiť, že všetky tieto informácie sú z roku 2012, 2013, tak ak ma idete teraz pranierovať za nejaké rodinkárstvo, za nejakú, za neviem čo všetko, veď dobre, tak príďte s niečím, ak máte, čo som teraz ja dal nejaký biznis niekomu, keď som vo vláde. Kľudne príďte. Čo sa týka ďalších vecí, tie, ktoré spomenul pán Blaha, nebudem sa vyjadrovať k môjmu vzdelaniu, áno, mám dve vysoké školy a, a vôbec sa za ne nehanbím. Nehanbím sa dokonca ani za to, že som pôvodom stíhací pilot, ja som dokonca na to hrdý. Ten, kto niekedy mal možnosť vyskúšať niečo také, myslím si, že v tejto sále by som nenašiel ani jedného, kto by si na to trúfol. A možno jeden áno, ale nie na stíhacie, na stíhačku. Ale môžme to skúsiť niekedy. Čiže nebudem, nebudem k týmto invektívam sa vôbec vyjadrovať. Ale dovoľte, aby som sa vyjadril k jednej veci, ktorá tu odznievala viacerokrát, a to je pán generál Lučanský. Tu odznievajú veci o tom, jak my sme zavraždili generála Lučanského, jak generál Lučanský je hrdina. Ja som s generálom Lučanským sa rozprával hodiny. Ja som sa s ním dohodol o tom, že pán generál Lučanský odíde, a odišiel veľmi korektne, my sme sa veľmi korektne rozprávali, dostal dokonca medailu, keď odchádzal. Neviete o tom absolútne nič. Ani jeden, ktorý tu rozprávate o generálovi Lučanskom, neviete o ňom absolútne nič. A to, že takýmto spôsobom o ňom rozprávate, práve tým si absolútne nevážite ani jeho pamiatku, ani, ani nič. Pán generál Lučanský bol obvinený zo závažných trestných činov brania úplatku a korupcie. Ale ja vám poviem jednu vec, a to som povedal aj vo výbore pre obranu a bezpečnosť a poviem to kľudne aj tu, keďže absolútne zneužívate túto vec. A ja vám poviem, kde je pravda. Pán generál Lučanský mne povedal do očí v mojej kancelárii, keď odchádzal, že čo si myslíte, pán minister, že sa stane, keď ja odídem? Ja som mu povedal, že neviem, čo sa stane. On mi odpovedal, pán minister, buď ma dajú dole oni, alebo sa dám dole ja. A to je pravda. A vy viete veľmi dobre, vy tu hovoríte o nejakej vražde, viete veľmi dobre, že pán generál Lučanský spáchal samovraždu, tak tu nezavádzajte verejnosť takýmito obludnými klamstvami. Mali ste možnosť sa zúčastniť dokonca parlamentnej komisie, ktorá celý tento incident vyšetrila a prešetrila. Ale samozrejme, že idete spochybňovať všetko dokola a stále a stále. Majte úctu aspoň, naozaj vy majte úctu k tomu, že pán generál Lučanský už nie je medzi živými. Čo sa týka ďalších vyjadrení pána, pána Blahu, myslím, že ani nemá zmysel sa ďalej k tomu vyjadrovať, ale vzniesol niekoľko požiadaviek na záver svojho, svojho vystúpenia, a to bolo, že či mám teda predložiť diplomovú prácu. A ja som tých diplomových prác, čo sa v rámci tej školy, ktorú on tu spomenul, vypracoval asi dvadsať. Neboli to diplomové práce, ale, ale tá škola sa študovala iným spôsobom, ako, ako je, že študujete a potom sa urobí diplomová práca, boli to modulové práce, ktorá každá mala minimálne tridsať strán. Takže bolo ich okolo dvadsať v každom jednom module, teda za tú celú dobu, pardon. Či, či dám preskúmať hodiny? Kľudne, nemám s tým absolútne problém. Ak niekto má záujem, kľudne mu ich odovzdám, môže si ich dať preskúmať nejakému hodinárovi a nech mu povie k tým hodinkám. Ja mám citový vzťah len preto, lebo sa viaže k nem... viažu k nim, á, určitá konkrétna príhoda a konkrétny človek. A momentálne nosím originály, môžem pánovi Blahovi kedykoľvek ukázať, mám originály a nehanbím sa za ne a, a môže si hovoriť, čo chce. A myslím, že tú tretiu požiadavku, ktorú vzniesol a pýtal sa, ako je možné, že brat, môj brat bol vo firme Aegis, už som to tu vysvetlil. Môj brat nikdy nebol zamestnancom ani, ani konateľom, ani výkonným riaditeľom firmy Aegis a myslím, že pán minister obrany ukázal jasný dôkaz o tom, akým spôsobom bolo riešené výberové konanie na túto firmu, a verím, že je to a že to budete akceptovať ako naozaj oveľa väčší a, a dôraznejší fakt ako tie výmysly a bludy, ktoré tu predvádza s rôznymi úradnými záznamami pán docent Fico. Ďakujem veľmi pekne. (Potlesk.)